Demokratene (Norge)

Demokratene (D) er et norsk politisk parti. Partiet er restriktivt i spørsmål om innvandring og utenrikspolitikk, og har ellers markert seg med sentrumsorienterte standpunkter i spørsmål om fordelingspolitikk og kulturpolitikk.

Ved Stortingsvalget i 2021 fikk partiet i overkant av  stemmene som tilsvarer 1,1 % av avgitte stemmer. I mai 2022 hadde Demokratene  medlemmer.

Navn 
Partiet het fra stiftelsen i 2002 Demokratene. 10. november 2010 endret det navn til Demokratene i Norge. Dette skjedde formelt ved nyregistrering i Partiregisteret, ikke som navneendring. 25. mai 2018 endret dette nye partiet navn tilbake til Demokratene.

Historie 
Partiet Demokratene ble stiftet på Linne Hotell i Oslo 24. august 2002. Stifterne var først og fremst tidligere medlemmer av Fremskrittspartiet, men også tidligere medlemmer av Arbeiderpartiet, Sosialistisk Venstreparti, Høyre, Venstre og Sosialdemokratene. Ca. 25 personer var samlet på Linne Hotell i Oslo og besluttet at fem personer skulle fronte det nye partiet. Disse var: Vidar Kleppe fra Vest-Agder, Sigrunn Sangolt Natås fra Hordaland, Odd Victor Jørgensen fra Vest-Agder, Solleif Hangen fra Vest-Agder og Carl Chr. Anthonisen fra Telemark. En av komponentene i det nye partiet var det lille partiet Sosialdemokratene, som i sin tid startet som en utbrytergruppe fra Pensjonistpartiet. 

Da Jan Simonsen ble ekskludert fra Frp etter valget i 2001, meldte han seg inn i Demokratene. Siden Demokratene ellers ikke var representert på Stortinget, var han formelt uavhengig representant resten av sin siste stortingsperiode. Demokratene 
har stilt til valg også ved senere valg og hadde etter valget i 2011 én fylkestingsrepresentant og åtte kommunestyrerepresentanter, fordelt på fem kommuner. Ved stortingsvalget i 2009 fikk de mindre enn  stemmer på landsplan og oppnådde ikke 500 stemmer i noe fylke og mistet derfor automatisk oppstillingsrett til stortingsvalget i 2013.

Vidar Kleppe gikk våren 2012 av som partileder og ble erstattet av Kjell Arne Sellæg, noe som medførte at blant andre tidligere fylkesleder i Nordland, Amund Garfors forlot partiet. Juli samme år trakk Sælleg seg som partileder og gikk ut for å starte Moderatene, et parti som omtaler seg som et tverrpolitisk parti, sammen med blant andre Jan Hansen, redaktør for det nettbaserte Samfunnsmagasinet. Ny leder ble Elisabeth Rue Strencbo, som ved valget i 2011 ble valgt som varamedlem til kommunestyret i Tønsberg for Fremskrittspartiet. Hun trakk seg som partileder i oktober 2013, og etterfølgeren ble Fredrik U. Litleskare. Litleskare trakk seg som leder i 2014 og nestlederen Ellen Simonsen fungerte som leder resten av valgperioden. På landsmøtet i Kristiansand i mars 2015 ble Terje Svendsen valgt som ny leder, mens Kim Steinar Kjærner-Strømberg ble valgt som ny partileder i 2016. Makvan Kasheikal ble valgt til leder ved et ekstraordinært landsmøte 11. juni 2016.

Geir Ugland Jacobsen ble i januar 2021 fylkesleder av Demokratene i Oslo etter å blitt ekskludert fra Fremskrittspartiet i desember 2020. Ugland Jacobsen har uttalt at det trolig blir et navnebytte og en restart fra dagens Demokratene.

Partiledere 
 Vidar Kleppe (2002–2012)
 Kjell Arne Sellæg (2012)
 Elisabeth Rue Strencbo (2012–2013)
 Fredrik U. Litleskare (2013–2014)
 Ellen Simonsen (2014–2015)
 Terje Svendsen (2015–2016)
 Kim Steinar Kjærner-Strømberg (2016)
 Makvan Kasheikal (2016–2021)
 Geir Ugland Jacobsen (2021–)

Politisk plattform 
Ifølge partiets program er det et nasjonalkonservativt folkeparti (også omtalt som sosialkonservativt sentrumsparti) med et nasjonalistisk grunnsyn basert på verdikonservatisme og solidarisk velferdsmodell. Partiet legger vekt på eiendomsrett og markedsøkonomi, vil avvikle asylinstituttet og assimilere innvandrere, og vil avslutte alle klimatiltak og ta Norge ut av Parisavtalen.

Demokratene bygger sin politikk på de kristne grunnverdier med basis i norsk kultur og tradisjon. De omtaler seg som Norges eneste antiglobalistiske parti.

Partiet ønsker å styrke bibelhistoriens plass i skolen og kristendommens stilling i samfunnet generelt, blant annet ved å gjeninnføre et rent kristendomsfag og å avvikle all offentlig støtte til andre trossamfunn. Partiet markerer også kraftig støtte til Israel i konflikten med palestinerne. Demokratene er mot norsk medlemskap i EU og ønsker å si opp både Schengen- og EØS-avtalen.

Partiet har i flere utspill markert seg som sterkt kritisk til islam. Tidligere partileder Vidar Kleppe har tatt til orde for å stenge moskéer i Norge, om de ikke tar klar avstand fra terror. Amund Garfors, Demokratenes tidligere fylkesleder i Nordland, gikk etter terrorangrepene i London i 2005 inn for å forby islam. Demokratene har blant annet hevdet at samfunnet «islamiseres», at muslimene «tar seg til rette» og krever for mye. På nettsider har Demokratene argumentert for strafftiltak mot islamisering og villet pålegge muslimer psykiatrisk behandling. Situasjonen har blitt beskrevet som en «hellig kulturell krig». Demokratene mener innvandring utgjør en voldstrussel mot den «etniske befolkningen». Enkelte statsvitere plasserer Demokratene på ytre høyreside, sammen med Folkebevegelsen mot innvandring, Norwegian Defence League og SIAN.

Partiprogrammet 2017–2021 sier at partiet «tar sterk avstand fra forskjellsbehandling av mennesker basert på kjønn, religion eller etnisk opprinnelse, og vi vil verne om de rettighetene som Grunnloven legger opp til som eiendomsrett, næringsfrihet, den personlige frihet, ytringsfrihet, trosfrihet og organisasjonsfrihet.» Programmet tar til orde for å undersøke om Koranen, Sunna og profetens liv er kilde til radikalisering blant muslimer. Partiprogrammet går inn for å begrense innvandring fra «islamske kulturer» så mye som mulig. Partiet mener at islam ikke er forenlig med demokrati. Partiprogrammet tar sterk avstand fra islam som «politisk retning og idelogi» og landsmøtet har gått inn for å forby islam.

I partiprogrammet 2021–2025 ble flere punkter lagt til, justert eller omformulert.

Etter at Tyrkia den 24. november 2015 skjøt ned et russisk jagerfly nær grensen mellom Syria og Tyrkia, kom Demokratenes arbeidsutvalg frem til at Tyrkia bør fratas sitt medlemskap i NATO.

Partiet er også blitt plassert på den radikale høyresiden av kommentatorer og politiske aktivister.

Valgresultater 
 Demokratene stilte lister for første gang til valg ved kommunestyre- og fylkestingsvalget i 2003 og ble representert i Vest-Agder fylkesting og i kommunestyret i Kristiansand.
 Ved stortingsvalget i 2005 fikk partiet 0,1 prosent av stemmene. 
 Ved kommunestyre- og fylkestingsvalget i 2007 ble partiet representert i syv kommunestyrer samt Vest-Agder fylkesting.
 Ved stortingsvalget i 2009 stilte partiet lister i samtlige fylker og fikk 0,1 prosent av stemmene (2 285). Størst oppslutning fikk Demokratene i Vest-Agder med 0,5 prosent.
 Ved kommunestyre- og fylkestingsvalget i 2011 stilte partiet liste under partinavnet Demokratene i Norge i 17 fylker og fikk 0,3 prosent av stemmene. Partiet fikk valgt inn en representant i fylkestinget i Vest-Agder. Partiet stilte også liste i 29 kommuner og ble representert i fem kommunestyrer med totalt åtte representanter.
 Ved stortingsvalget 2013 fikk partiet 0,1 prosent av stemmene på landsbasis. Ettersom Demokratene fikk inn over 500 stemmer i ett av fylkene (Vest-Agder), ble det ikke nødvendig å samle nye underskrifter.
 Ved kommunestyre- og fylkestingsvalget i 2015 fikk partiet henholdsvis  (0,2 prosent) og  stemmer (0,3 prosent). Partiet fikk valgt inn 1 representant i Vest-Agder fylkesting.
 Ved stortingsvalget 2017 fikk partiet 0,1 prosent av stemmene ( stemmer).
 Ved fylkestingsvalget i 2019 stilte partiet lister i ni fylker og fikk til sammen  stemmer og 3 fylkestingsrepresentanter (i Agder fylkesting).
Ved stortingsvalget 2021 fikk partiet 1,1 prosent av stemmene ( stemmer).

Partiet har stilt lister i alle valgkretsene ved stortingsvalg siden 2005. Resultatet i 2021 var det hittil klart beste.

Ved fylkestingsvalg har partiet vært representert i Vest-Agder fylkesting siden 2003. Fra 2019 har partiet 3 representanter i Agder fylkesting.

Ved kommunestyrevalg har partiet hittil stilt til valg i et begrenset antall kommuner. Ved kommunestyrevalget i Kristiansand i 2019 fikk partiet 13,4 % av stemmene.

Referanser

Eksterne lenker 
 
 
 

 
Politiske partier i Norge
Nasjonalistiske partier
Politiske partier etablert i 2002